Didrik Tønseth (langrennsløper)

Didrik Tønseth (født 10. mai 1991) er en norsk langrennsløper og friidrettsutøver som representerer henholdsvis Byåsen IL og Mosvik IL. Han har OL-gull på 4x 10 km stafett fra 2018 og VM-gull på stafett fra 2015 i Falun og 2017 i Lahtis. Han har fire NM-gull i langrenn og ett i terrengløp.

Karriere 
Tønseth vant 10 km klassisk ved løpet Bruksvallarna i Sverige i 2007. Ved junior-NM 2008 i Stokke i februar vant han 10 km klassisk stil i klassen M 17 år. Ved junior-NM i sprint i mars kom han på 10.-plass. Han deltok også ved NM på ski 2008, der han deltok på Byåsens tredjelag, som kom på 27.-plass på stafetten. I sesongåpningen 2008/09 vant han både 10 km klassisk og 10 km fristil i Bruksvallarna. Han deltok ved European Youth Olympic Festival i februar 2009, der han kom på 2.-plass på 7,5 km klassisk stil og 3.-plass på 10 km fristil. Han gikk også sprinten, der han kom på 8.-plass i finalen.

Som 18-åring ble Tønseth regnet som et stort talent innen langrennssporten. Han tok gull for Norge på stafetten i junior-VM i 2010. Individuelt kom han på 41.-plass på 10 km klassisk, og 10.-plass på 20 km jaktstart. Ved junior-NM i mars vant han 20 km klassisk i klassen M 19-20 år, og kom på 11.-plass på 10 km fristil. Han deltok også ved Ski-NM 2010, der han kom på 18.-plass på 50 km. Året etter kom han på 8.-plass på 10 km fri teknikk ved junior-VM i estiske Otepää, der Sindre Bjørnestad Skar vant. Han deltok også på 20 km jaktstart, men fullførte ikke løpet.

Han debuterte i verdenscupen 22. januar 2012 med 17.-plass og beste nordmann på 15 km klassisk i Otepää. Han fikk to pallplasseringer i Skandinavisk Cup i januar 2012; 2.-plass i Åsarna og 3.-plass på Nes. I NM 2012 tok han gull på 3x10 km stafett sammen med Petter Eliassen og Ole-Marius Bach. Individuelt kom han på 11.-plass på 30 km skiatlon. Han fullførte ikke 15 km.

Også i Skandinavisk Cup 2012/13 fikk han to pallplasseringer, da han kom på 3.-plass i Sjusjøen i desember og 2.-plass i Östersund i januar. Han gikk seg inn i verdenseliten da han ble nummer fire på 15 km klassisk i La Clusaz 19. januar 2013. I Norgesmesterskapet på ski 2013 gikk han inn til sølv på 30 km skiatlon, bare slått av Petter Northug, og han kom på 7.-plass på 15 km fri teknikk. Han ble tatt ut til å representere Norge i Ski-VM 2013, men Tønseth kunne imidlertid ikke delta i VM 2013 på grunn av en prolaps.

Den 7. desember 2013 fikk han sin første pallplassering i verdenscupen individuelt da han kom på 3.-plass på 15 km med intervallstart på Lillehammer. En uke senere fikk han en tredjeplass i et av løpene i Skandinavisk Cup 2013/14, på 15 km fri teknikk i Vuokatti. Ved Tour de Ski 2013/14 endte han på 9.-plass sammenlagt, og ved NM på ski 2014 kom han på 12.-plass på 30 km skiatlon. 18. januar 2014 tok Norges Skiforbund ut sin langrennstropp på 20 utøvere til Vinter-OL 2014 i Sotsji som også inkluderte Tønseth, men han ble syk og måtte reise hjem.

I den nordiske «åpningstouren» på Lillehammer i desember 2014 fikk Tønseth beste tid på den avsluttende 15 km klassiske jaktstarten. Ett år senere ble dette med tilbakevirkende kraft regnet som verdenscupseier. På 15 km klassisk i Davos 13. desember 2014 kom Tønseth på andreplass etter Martin Johnsrud Sundby. Ett og et halvt år senere, 20. juli 2016, ble Sundby diskvalifisert på grunn av brudd på dopingbestemmelsene, og Tønseth ble tilkjent verdenscupseieren.

Tønseth falt og måtte bryte løpet på 15 km fristil ved NM på ski 2015 på Røros. På 30 km skiatlon kom han på 3.-plass. Under andre del av NM i Harstad tok han sølv på både 10 km og 50 km.
Han deltok også ved ski-VM 2015 i Falun, der han gikk andre etappe for Norges lag som vant stafetten. Han ble beste nordmann på 30 km skiatlon, der han kom på 4.-plass etter å ha blitt slått av Alex Harvey i spurten om bronsemedaljen. På 50 km klassisk ble han nr. 8.

Sitt første individuelle NM-gull vant han på 15 km klassisk under NM på ski 2017 på Lygna. Her gikk han senere inn til bronse på 30 km skiatlon. Under NMs andre del på Gålå vant han gull på lagsprinten sammen med Johannes Høsflot Klæbo på Byåsens 1. lag. På 10 km fristil ble han nr. 3.  
Han tok et nytt VM-gull på stafetten under VM i Lahtis i 2017, der han gikk åpningsetappen. Ellers i dette mesterskapet fikk han 6.-plass på 30 km skiathlon og 5.-plass på 15 km klassisk.

I vinter-OL 2018 i Pyeongchang i Sør-Korea, tok Tønseth gull på herrestafetten. Her gikk han 1. etappe på et stafettlag bestående av Martin Johnsrud Sundby (2. etappe), Simen Hegstad Krüger (3. etappe) og Johannes Høsflot Klæbo (4. etappe).

Utenfor skisesongen er Tønseth også en god løper på nasjonalt nivå og deltar i bane og terrengløp. 14. oktober 2018 deltok han i NM i terrengløp langdistanse på Bratsberg i Trondheim hvor skiløperen vant med god margin. Året etter stilte Tønseth som tittelforsvarer i NM i terrengløp i Frognerparken. Dette løpet endte med sølv etter en jevn duell med Henrik Ingebrigtsen og orienteringsløperen Kasper Fosser.

Tønseth vant Svalbard Skimaraton 2019

Referanser

Eksterne lenker 
  Norges Skiforbund - Didrik Tønseth
  NM Terrengløp, lange distanser

Norske langrennsløpere
Norske terrengløpere
Olympiske mestere for Norge
Verdensmestere i langrenn
Juniorverdensmestere i langrenn
Norgesmestere i langrenn
Norske motbakkeløpere
Deltakere under Ski-VM 2015
Deltakere under Ski-VM 2017
Medaljevinnere under Vinter-OL 2018
Deltakere for Norge under Vinter-OL 2018
Langrennsløpere under Vinter-OL 2018
Deltakere under Ski-VM 2019
Olympiske medaljevinnere i langrenn